b'\n_START_ARTICLE_\nBreuci\n_START_PARAGRAPH_\nBreuci su bili Ilirsko pleme nastanjeno na podru\xc4\x8dju dana\xc5\xa1nje Slavonije, u porje\xc4\x8dju Save od Novske do Slavonskog gorja na sjeveru, pa do Bosuta na istoku, te izme\xc4\x91u Vrbasa i Drine u Bosni i Hercegovini. Rimljani ih svrstavaju kao dio ve\xc4\x87e grupe plemena pod zajedni\xc4\x8dkim nazivom Panonci. Susjedi su im bili Andizeti, Kolapijani, Amantini i Skordisci (ilirsko-keltska grupa)._NEWLINE_Pru\xc5\xbeali su sna\xc5\xbean otpor rimskom osvajanju. Za vrijeme Batonovog ustanka (6.-9. godine pr. Kr.) nekoliko ilirskih plemena iz Panonije i Dalmacije pobunili su se protiv rimske vlasti, visokih poreza i prisilne regrutacije. Baton Breu\xc4\x8dki je bio vo\xc4\x91a Breuka, a Pines i Baton I predvodili su Dezitijate. Rimske trgova\xc4\x8dke rute su bile prekinute a vojne jedinice uni\xc5\xa1tene. Za samo nekoliko tjedana teritorija na kojoj je dana\xc5\xa1nja Bosna i hercegovina bila je izgubljena za Rim. Rimljani su morali anga\xc5\xbeirati oko 15 legija i saveznike iz Trakije kako bi ugu\xc5\xa1ili ustanak. Nakon te\xc5\xa1kih gerilskih borbi u bosanskim planinama i mo\xc4\x8dvarama Panonije, Breuci su pora\xc5\xbeeni i porobljeni. Mnogi su bili raseljeni u Daciju gdje su se asimilirali s lokalnim stanovni\xc5\xa1tvom_NEWLINE_Prema nalazu rimske vojni\xc4\x8dke diplome iz Slavonskog Broda (datiranu u 71. godinu u doba vladavine cara Vespazijana) centurion kojem je dodijeljena diploma bio je \xc4\x8dasnik u carskoj rimskoj vojsci. Zvao se Likaj, sin Birsa iz Marsonie i bio je Breuk. To govori o brzoj asimilaciji doma\xc4\x87eg stanovni\xc5\xa1tva u Rimsko Carstvo. Iliri su \xc4\x8dinili zna\xc4\x8dajne snage rimske vojske nakon prvog stolje\xc4\x87a i slovili su kao odli\xc4\x8dni vojnici._NEWLINE_Za vladavine cara Trajana dobili su rimsko gra\xc4\x91anstvo (civitas)_NEWLINE_Mogu\xc4\x87e je da ime grada Br\xc4\x8dko u Bosni i Hercegovini ima korijen u imenu plemena Breuci.'